Na temelju članka 31. stavka 1., članka 34. stavka 1., članka 44. stavka 2. i članka 48. stavka 1. Zakona o komunalnom gospodarstvu („Narodne novine“ broj 68/18, 110/18, 32/20 – Odluka Ustavnog suda Republike Hrvatske i 145/24) i članka 30. Statuta Općine Kloštar Podravski („Službeni glasnik Koprivničko – križevačke županije“ broj 4/21), Općinsko vijeće Općine Kloštar Podravski na 36. sjednici održanoj 18. ožujka 2025. godine, donijelo je

**ODLUKU**

**o komunalnim djelatnostima na području Općine Kloštar Podravski**

**I. OPĆE ODREDBE**

Članak 1.

Odlukom o komunalnim djelatnostima na području Općine Kloštar Podravski (u daljnjem tekstu: Odluka) utvrđuju se komunalne djelatnosti koje se obavljaju na području Općine Kloštar Podravski (u daljnjem tekstu: Općina) te način obavljanja tih djelatnosti.

Članak 2.

Na području Općine obavljaju se sljedeće zakonom propisane komunalne djelatnosti:

1. Komunalne djelatnosti kojima se osigurava održavanje komunalne infrastrukture:
2. održavanje nerazvrstanih cesta,
3. održavanje javnih površina na kojima nije dopušten promet motornim vozilima,
4. održavanje javnih zelenih površina,
5. održavanje građevina, uređaja i predmeta javne namjene,
6. održavanje groblja i krematorija unutar groblja,
7. održavanje čistoće javnih površina,
8. održavanje javne rasvjete,
9. održavanje građevina javne odvodnje oborinskih voda.
10. uslužne komunalne djelatnosti:
11. usluge ukopa pokojnika,
12. obavljanje dimnjačarskih poslova.

Sadržaj komunalnih djelatnosti iz stavka 1. ovog članka propisan je Zakonom o komunalnom gospodarstvu (u daljnjem tekstu: Zakon).

**II. NAČIN OBAVLJANJA KOMUNALNIH DJELATNOSTI**

Članak 3.

Na području Općine komunalne djelatnosti obavljaju:

1. trgovačko društvo Komunalno KP d.o.o.

2. pravne ili fizičke osobe na temelju ugovora o koncesiji,

3. pravne i fizičke osobe na temelju ugovora o obavljanju komunalnih djelatnosti.

1. Trgovačko društvo KOMUNALNO KP d.o.o.

Članak 4.

Trgovačkom društvu KOMUNALNO KP d.o.o. povjerava se obavljanje sljedeće komunalne djelatnosti:

1. održavanje nerazvrstanih cesta,

2. održavanje javnih površina na kojima nije dopušten promet motornim vozilima,

3. održavanje javnih zelenih površina,

4.održavanje građevina, uređaja i predmeta javne namjene,

5.održavanje groblja i krematorija unutar groblja,

6.održavanje čistoće javnih površina,

7.održavanje javne rasvjete,

8. održavanje građevina javne odvodnje oborinskih voda.

Uslužne djelatnosti:

1. ukop pokojnika

Članak 5.

Trgovačko društvo KOMUNALNO KP d.o.o. obavlja komunalne djelatnosti iz članka 4. ove Odluke na temelju ove Odluke, posebnih propisa važećih za obavljanje komunalnih djelatnosti, te ostalih akata usvojenih od nadležnih tijela te uslužne komunalne djelatnosti ukopa pokojnika.

Trgovačko društvo KOMUNALNO KP d.o.o. komunalne djelatnosti obavlja na temelju Odluke o povjeravanju obavljanja komunalnih djelatnosti koju donosi predstavničko tijelo jedinice lokalne samouprave.

Trgovačko društvo KOMUNALNO KP d.o.o. obavlja uslužnu komunalnu djelatnost ukopa pokojnika na temelju ove Odluke, posebnih propisa važećih za obavljanje uslužne komunalne djelatnosti ukopa pokojnika, u skladu s posebnim zakonskim propisima uz prethodnu suglasnost Općinskog vijeća Općine Kloštar Podravski donosi opće uvjete isporuke komunalne usluge te s Općinom Kloštar Podravski sklapa ugovor o isporuci komunalne usluge.

Trgovačko društvo KOMUNALNO KP d.o.o. uslužnu komunalnu djelatnost ukopa pokojnika obavlja na temelju odluke o povjeravanju obavljanja uslužne komunalne djelatnosti koju donosi predstavničko tijelo jedinice lokalne samouprave.

2. Povjeravanje komunalnih poslova na temelju ugovora o koncesiji

Članak 6.

Komunalna djelatnost koja se obavlja na temelju koncesije u Općini je:

1. obavljanje dimnjačarskih poslova

Koncesija se dodjeljuje na rok od pet godina.

Postupak davanja koncesije provodi se sukladno Zakonu i propisima kojima se uređuju koncesije.

**III. ODREĐIVANJE DJELATNOSTI KOJE SE SMATRAJU**

**KOMUNALNIM DJELATNOSTIMA**

Članak 7.

Osim komunalnih djelatnosti iz članka 2. i 4. ove Odluke, određuju se djelatnosti koje se na području Općine smatraju komunalnim djelatnostima, a to su:

1. poslovi sakupljanja izgubljenih i napuštenih životinja i usluge higijeničarske službe,

2. provođenje mjera obvezne preventivne dezinfekcije, dezinsekcije i deratizacije.

Članak 8.

Pod poslovima skupljanja izgubljenih i napuštenih životinja i njihovo zbrinjavanje podrazumijevaju se poslovi hvatanja, sakupljanja izgubljenih i napuštenih životinja (hvatanje pasa i mačaka bez nadzora), njihov smještaj i zbrinjavanje, skrb i zdravstvena zaštita izgubljenih i napuštenih životinja sukladno propisima kojima se uređuje zaštita životinja, traženje vlasnika napuštenih i izgubljenih životinja.

Pod uslugama higijeničarske službe podrazumijevaju se poslovi sakupljanja i odvoza lešina životinja (pasa, mačaka i dr.) s javnih površina i stradalih na prometnicama na području Općine te njihovo uništavanje sukladno propisima o veterinarstvu.

Pod provođenjem mjera obvezne preventivne dezinfekcije, dezinsekcije i deratizacije podrazumijevaju se mjere suzbijanja patogenih mikroorganizama štetnih člankonožaca i štetnih glodavaca, čije suzbijanje se planira, organizira i sustavno obavlja provođenjem mjera dezinfekcije, dezinsekcije i deratizacije od javno zdravstvene važnosti.

Članak 9.

Postupak odabira osobe s kojom se sklapa ugovor o povjeravanju obavljanja komunalnih djelatnosti iz članka 7. ove Odluke te sklapanje, provedba i izmjene tog ugovora provode se prema propisima o javnoj nabavi.

Članak 10.

Ugovor o povjeravanju obavljanja komunalne djelatnosti u ime Općine Kloštar Podravski sklapa općinski načelnik.

Ugovor iz stavka 1. ovoga članka sadrži:

1. komunalne djelatnosti za koje se sklapa ugovor
2. vrijeme na koje se sklapa ugovor
3. vrstu i opseg komunalnih usluga
4. način određivanja cijene komunalnih usluga te način i rok plaćanja izvršenih usluga.

Članak 11.

Sastavni dio ugovora o povjeravanju obavljanja komunalne djelatnosti je Program održavanja objekata i uređaja komunalne infrastrukture te njegove izmjene i dopune za cijelo vrijeme trajanja ugovornog odnosa.

U slučaju povećanja ili smanjena opsega obavljanja komunalne djelatnosti ili cijene u tijeku roka na koji je zaključen ugovor, sporazumno će se sačiniti aneks ugovora kojeg odobrava općinski načelnik.

**IV. VRŠENJE JAVNIH OVLASTI**

Članak 12.

Trgovačkom društvu KOMUNALNO KP d.o.o. povjerava se vršenje javnih ovlasti u obavljanju komunalne usluge održavanja groblja i ukopa pokojnika radi uređenja groblja i dodjele grobnih mjesta te rješavanja u pojedinačnim upravnim stvarima o pravima, obvezama i odgovornostima pravnih i fizičkih osoba u vezi s tim.

O žalbama na upravne akte iz prethodnog stavka, rješava upravno tijelo Jedinstvenog upravnog odjela Općine Kloštar Podravski nadležno za poslove komunalnog gospodarstva.

**V. PRIJELAZNE I ZAVRŠNE ODREDBE**

Članak 13.

Ugovori o obavljanju komunalnih djelatnosti i ugovori o koncesiji za obavljanje komunalnih djelatnosti zaključeni prije stupanja na snagu ove Odluke, ostaju na snazi do isteka roka na koji su zaključeni ili do raskida istih.

Članak 14.

Danom stupanja na snagu ove Odluke prestaje važiti Odluka o komunalnim djelatnostima na području Općine Kloštar Podravski („Službeni glasnik Koprivničko-križevačke županije“ broj 19/22) i Odluka o dopunama Odluke o komunalnim djelatnostima na području Općine Kloštar Podravski („Službeni glasnik Koprivničko-križevačke županije“ broj 38/22).

Članak 15.

Ova Odluka stupa na snagu osmog dana od dana objave u „Službenom glasniku Koprivničko – križevačke županije“.

**OPĆINSKO VIJEĆE**

**OPĆINE KLOŠTAR PODRAVSKI**

**KLASA:363-02/25-01/01**

**URBROJ:2137-16-01/01-25-01**

**Kloštar Podravski, 18. ožujka 2025.**

**PREDSJEDNICA:**

**Marija Šimunko**